CELEX: 32017R1199
Language: bg
Date: 2017-07-04 00:00:00
Title: Регламент (EС) 2017/1199 на Европейския парламент и на Съвета от 4 юли 2017 година за изменение на Регламент (ЕС) № 1303/2013 по отношение на специфичните мерки за предоставяне на допълнителна помощ на държавите членки, засегнати от природни бедствия

7.7.2017   
               
               
                  BG
               
               
                  Официален вестник на Европейския съюз
               
               
                  L 176/1
               
            РЕГЛАМЕНТ (EС) 2017/1199 НА ЕВРОПЕЙСКИЯ ПАРЛАМЕНТ И НА СЪВЕТА
      от 4 юли 2017 година
      за изменение на Регламент (ЕС) № 1303/2013 по отношение на специфичните мерки за предоставяне на допълнителна помощ на държавите членки, засегнати от природни бедствия
      ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
      като взеха предвид Договора за функционирането на Европейския съюз, и по-специално член 177 от него,
      като взеха предвид предложението на Европейската комисия,
      след предаване на проекта на законодателния акт на националните парламенти,
      като взеха предвид становището на Европейския икономически и социален комитет (1),
      след консултация с Комитета на регионите
      в съответствие с обикновената законодателна процедура (2),
      като имат предвид, че:
      
                  (1)
               
               
                  Регламент (ЕС) № 1303/2013 на Европейския парламент и на Съвета (3) определя общоприложимите и общи правила, приложими за Европейските структурни и инвестиционни фондове, включително за Европейския фонд за регионално развитие („ЕФРР“). С цел да се предостави допълнителна помощ на държавите членки, засегнати от природни бедствия, следва да се предвиди възможност за въвеждане в рамките на оперативна програма на отделна приоритетна ос със ставка на съфинансирането до 95 %, обхващаща инвестиционните приоритети на ЕФРР, както са посочени в Регламент (ЕС) № 1301/2013 на Европейския парламент и на Съвета (4).
               
            
                  (2)
               
               
                  Операциите, които трябва да бъдат финансирани по отделната приоритетна ос за природни бедствия, следва да бъдат тези, насочени към възстановителни дейности в отговор на голямо или регионално природно бедствие съгласно определението в Регламент (ЕО) № 2012/2002 на Съвета (5).
               
            
                  (3)
               
               
                  За операции по отделната приоритетна ос за природни бедствия, е необходимо да бъде въведена дерогация от общите правила относно началната дата на допустимост на разходите във връзка с разходи, станали допустими в резултат на изменение на програма, за да се гарантира възможността за съфинансиране на мерки, предприети от органите на държавата членка веднага след настъпване на бедствие, но преди изменението на оперативната програма.
               
            
                  (4)
               
               
                  С цел да се осигури допустимост на разходите, направени и платени, считано от датата на настъпване на природното бедствие, дори ако това е станало преди влизането в сила на настоящия регламент, съответната разпоредба относно началната дата на допустимост на разходите на бенефициерите следва да има обратно действие.
               
            
                  (5)
               
               
                  Поради това Регламент (ЕС) № 1303/2013 следва да бъде съответно изменен,
               
            ПРИЕХА НАСТОЯЩИЯ РЕГЛАМЕНТ:
      Член 1
      Изменение на Регламент (ЕС) № 1303/2013
      В член 120 от Регламент (ЕС) № 1303/2013 се добавя следният параграф:
      
         „8.   Може да бъде въведена отделна приоритетна ос със ставка на съфинансирането до 95 % в рамките на оперативна програма в подкрепа на операции, които отговарят на всяко от следните условия:
         
                     а)
                  
                  
                     операциите са избрани от управляващите органи в отговор на голямо или регионално природно бедствие съгласно определението в член 2, параграфи 2 и 3 от Регламент (ЕО) № 2012/2002 (*1) на Съвета;
                  
               
                     б)
                  
                  
                     операциите са насочени към възстановителни дейности в отговор на природни бедствия; както и
                  
               
                     в)
                  
                  
                     операциите получават подкрепа в съответствие с инвестиционен приоритет на ЕФРР.
                  
               Сумата, разпределена за операциите, посочени в първа алинея, не надхвърля 5 % от общия размер на заделените средства по ЕФРР в държава членка за програмния период 2014—2020 г.
         Чрез дерогация от член 65, параграф 9 разходите за операции по тази приоритетна ос се считат за допустими от датата на настъпване на природното бедствие.
         Когато разходите, свързани с операциите, посочени в първа алинея, са били включени в заявление за плащане, подадено до Комисията преди въвеждането на отделната приоритетна ос, държавата членка извършва необходимите корекции на следващото заявление за плащане и, когато е целесъобразно, на следващите отчети, представени след приемането на изменението на програмата.
      
      Член 2
      Влизане в сила и прилагане
      Настоящият регламент влиза в сила на двадесетия ден след публикуването му в Официален вестник на Европейския съюз.
      Член 1 се прилага от 1 януари 2014 г.
      
         Настоящият регламент е задължителен в своята цялост и се прилага пряко във всички държави членки.
         Съставено в Страсбург на 4 юли 2017 година.
         
            
               За Европейския парламент
            
            
               Председател
            
            A. TAJANI
         
         
            
               За Съвета
            
            
               Председател
            
            M. MAASIKAS
         
      
      
         (1)  ОВ C 173, 31.5.2017 г., стр. 38.
      
         (2)  Позиция на Европейския парламент от 13 юни 2017 г. (все още непубликувана в Официален вестник) и решение на Съвета от 26 юни 2017 г.
      
         (3)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347 20.12.2013 г., стр. 320).
      
         (4)  Регламент (ЕС) № 1301/2013 на Европейския парламент и на Съвета от 17 декември 2013 г. относно Европейския фонд за регионално развитие и специални разпоредби по отношение на целта „Инвестиции за растеж и работни места“, и за отмяна на Регламент (ЕО) № 1080/2006 (ОВ L 347, 20.12.2013 г., стр. 289).
      
         (5)  Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз (ОВ L 311, 14.11.2002 г., стр. 3).